Drogbeelde | SkalkSkryf
« 2012 herbesoek
Klippers gooi uit huise van glas »
September 19, 2008 deur Joh Ek dink die ouens wat so woes van die anner kant af beduie is wel meestal drogbeelde geskep deur die onnerbewussyn van die ou hier duskant wat onner die invloed is. Tim Leary het hoeka al, in sy vertaling en interpretasie van die Bardo Tödol, keer op keer gewaarku dat ‘n groot deel van wat mens daar annerkant waarneem mens se eie skepping is. Uit ‘n fenomonologies oogpunt is dit ook duidelik dat ervaring in minstens 4 fassette verdeel moet word:
Dit wat is
Dit wat waargeneem word
Dit wat ervaar word a.g.v. die waarneming
Die beskrywing van die ervaring
Die illusies waaronner ons lewe word hoofsaaklik veroorsaak deur die verwarring tussen die verskillende fassette.
Ons glo byvoorbeeld dat dit wat ons waarneem dit is wat is: nie noodwendig so nie! ‘n Drogbeeld op ‘n warm dag van water op die horison is nie water nie – maar wel ‘n optiese verskynsel van liggolwe wat refrakteer deur luglae van verskillende digtheid. Die water is nie, maar die optiese verskynsel is wel.
‘n Meer ernstige misverstand ontstaan wanner iemand die ervaring gelykstel aan dit wat is. As iemand anners dan dit wat is op ‘n anner manier ervaar, is daar oorlog, want beide dring daarop aan dat dit wat is gelyk staan aan hulle spesifieke ervaring en daarom moet die anner se ervaring noodwendig teenstrydig wees met dit wat is.
Die grootste wanopvatting ontstaan wanner mens jou beskrywing van jou ervaring, soos gekleur deur jou lens van waarneming, gelykstel aan dit wat is. So beskryf die perd van 2012 dan sy hallusinasies en dwelm gebaseerde ervaringe as DIT WAT IS, sonder om die vaagste bewustheid te hê dat eerstens, hy self in sy gedagtes die drogbeelde geskep het, en tweedens, dat sy beskrywing van daardie ervaring nie gelyk gestel kan word aan dit wat is nie. Hy is egter nie een van ‘n minderheid wat sulke verwarring as die waarheid verkwansel nie, maar ongelukkig eerder ‘n lid van die hedendaagse meederheid van predikers wat ‘n goeie bestaan daaruit maak.
Posted in Joh | Tagged 2012, predikers | 2 Kommentaar	2 Responses
op September 20, 2008 at 6:47 nm Louwie
Jip, dit is egter nie net predikers wat daaruit ‘n bestaan maak nie. Politici is by uitstek brakers van die retoriek van eie waansinnige waarhede. Ons het die waarheid volgens Mbeki, die ware waarheid volgens Zuma en die ANC Jeugkommando en dan natuurlik die waarheid volgens my ou vriend Max Du Preez.
Maar wat is die waarheid, of dan die werklikheid? Kan dit anders geken word as deur ons eie belewenis en interpretasie van ons belewenis? Is dit wat is, dit waaroor die meerderheid saamstem? Of is dit breinspoeling/indoktrinasie soos deur kerk en staat?
op September 20, 2008 at 10:14 nm Joh
Politici is verseker ‘n spesiale kategorie van drogbeeldskeppers. Hulle spesiale vermoë is om die gepeupel te mislei ten einde die Keiser se Kaalkleed te bewonder. In hierdie sin was Verwoerd, Vorster en Botha nie anners as Mbeki, Zuma of Malema nie. Ek dink werklike leiers, in teenstelling met politici, het ‘n beter begrip van dinge soos dit is en maak nie ‘n persoonlike strewe na mag die hoof beweegrede vir hulle handelinge nie. Soos de Klerk en Mandela wat ‘n grootskaalse bloedbad afgeweer het en toe die leisels neergelê het. Op die fisiese vlak is waarheid en werklikheid redelik duidelik. Behalwe vir die kat wat deur mure loop, en yogis wat sweef, het meeste mense nie ‘n probleem om daarmee saam te lewe nie.
Op die onstoflike vlak is w&w wel ‘n kwikdruppel, omdat elke wese dit subjektief beleef. ‘n Groot fout wat ons egter maak, soos hierbo innie hoofskrif gestel, is dat elkeen sy subjektiewe ervaring daarstel as dit wat is, waar en werklik. Ek dink ons is wel in staat om hoër en hoër vlakke van werklikheid te beleef met minner en minner interpretasie deur die eie ek. Dit waaroor die menigte saamstem is, maar is nie die enigste is nie. Moet dit nou nie vir hulle gaan vertel nie, maar die waarheid is dat die menigte se ervaring hoofsaaklik bepaal word deur hulle onkunde. En meeste stelsels (opvoeding, onderrig, ekonomie, politiek, godsdiens) se hoofdoel is om die onkunde gestand te hou. Breinspoeling innerdaad.
Onthou Colin Wilson se “Outsider”? Diegene wat meer en duideliker sien as die menigte word uitgewerp want die illusie moet voortleef. Maar die randfiguur se bydrae tot ontwikkeling van die samelewing is nogtans onontbeerlik, want die randfiguur IS.